የህዳሴው ግድብ ለፍትሃዊ የውሃ አጠቃቀም መሰረት ነው – ም/ጠ/ሚ ደመቀ
አዲስ አበባ፤ መጋቢት 24/2006 (ዋኢማ) – የህዳሴው ግድብ ለዘመናት ነግሶ የነበረውን ኢፍትሃዊ የአባይ ውሃ አጠቃቀም የሰበረና የጋራ ተጠቃሚነትንና የይቻላል አስተየሳሰብን ያሰፈነ መሆኑን የኢፌዴሪ ምክትል ጠቅላይ ሚኒስትር ደመቀ መኮንን ገለጹ። የኢትዮጵያ ታላቁ ህዳሴ ግድብ መሰረት ድንጋይ የተጣለበትን 3ኛ ዓመት በጉባ በተዘጋጀ የአከባበር ስነስርዓት ላይ ተገኝተው ባደረጉት ንግግር እንዳሰመሩበት ለታላቁ የህዳሴ ግድብ ስኬት መላው ሕብረተሰብ እያደረገ ያለው ርብርብ በወርቃማ ቀለም የሚጻፍ ታሪክ ነው።ምክትል ጠቅላይ ሚኒስትሩ አያይዘውም ግድቡ ለኢትዮጵያ የህዳሴ ጉዞ አንድ የመሰረት ድንጋይ በመሆኑ   ምልዓተ ህዝቡ በቁርጠኝነት እያደረገ ያለውን ድጋፍ በቀጣይም አጠናክሮ ሊቀጥል እንደሚገባ አሳስበዋል። መንግስትና ህዝብ ባደረጉት የተቀናጀ ትብብር ከ30 በመቶ በላይ የሚሆነው ግንባታ መጠናቀቁን ጠቁመው በግድቡ አካባቢ 19 ሚሊዮን ሄክታር መሬት የአካባቢና የአፈር ጥበቃ ስራ በአርሶ አደሩ ጉልበት መከናወኑንም  ምክትል ጠቅላይ ሚኒስትሩ ደመቀ ገልጸዋል።አቶ ደመቀ አያይዘውም ከፍተኛ መዋእለ ንዋይ የሚጠይቀው ይህ የአካባቢ የአፈር ጥበቃ ስራ በአካባቢው አርሶ አደር  መሰራቱ  ልማታችን  በከፍተኛ የህዝብን ተሳትፎ የተደገፈ መሆኑን  ያሳያል ብለዋል። የህዳሴው ግድብ  ዓለም ቀፍ ደረጃውን የጠበቀና  ግብጽን ጨምሮ የተፋሰሱን አገራት የሚጠቅም መሆኑን  የግብጽ ሙሁራን ሳይቀር መመስከር ጀምረዋል ያሉት ምክትል ጠቅላይ ሚኒስትር ደመቀ  የጋራ ተጠቃሚነት አስተሳሰብን ማስረጽ የሚያስችል የዲፕሎማሲ ስራ መንግስት ማከናወኑን ተናግረዋል። ታላቁ መሪ የቀድሞው የኢትዮጵያ ጠቅላይ ሚኒስትር መለስ ዜናዊ ግድቡ በተጀመረበት  ወቅተ ባደረጉት ንግግር  ‘የገንዘብ ምንጭጩ እኛው መሃንዲሶቹም እኛው’ ባሉት  መሰረት ባለፉት ሶስት ዓመታት የነበረው የህዝብ ተሳትፎ የሚያኮራ ነው ብለዋል። ታለቁ የህዳሴ ግድብ መንግስት ሕዝቡን በማስተባበር የበለጸገች ኢትዮጵያን ለመገንባት እያደረገ ያለውን  ጥረት አንዱ መገለጫ በመሆኑ የምልዓተ ህዝቡ ትብብር አሁንም ተጠናክሮ ሊቀጥል ይገባል።  